
	Датум реализације
	фебруар 2027. године

	Наставник
	мр Сања Ђурић, проф.


	Наставна тема
	Средњовјековна књижевност

	Наставна јединица
	Главна обиљежја средњовјековне књижевности

	Тип часа
	Обрада

	Циљ часа
	Усвајање и повезивање знања ученика о књижевности средњег вијека.

	Образовни задаци
	· Усвајање знања ученика о животу и дјелима писаца, који припадају књижевности средњег вијека.
· Усвајање знања ученика о тематици књижевних дјела о којима је било ријечи до сада, а која припадају књижевности средњег вијека.
· Усвајање знања ученика о општим одликама књижевности средњег вијека и стваралачким поступцима писаца, који су обиљежили тај књижевни период.
· Усвајање знања ученика о књижевним врстама заступљеним у књижевностисредњег вијека.
· Резимирање знања ученика о културноисторијским околностима у овом периоду и њихово оспособљавање да писце и њихова књижевна дјела сместе у одређени историјски контекст.

	Функционални задаци
	· Оспособљавање ученика за тумачење одређене области.
· Оспособљавање ученика да запажају појединости, повезују их и да се на тај начин интерпретирају одређене релације у књижевним правцима.
· Јачање навике ученика да повезују различита знања и да их синтетизују.

	Васпитни задаци
	· Развијање традиционалистичког духа и подстицање ученика на међусобну сарадњу.
· Подстицање ученика на размјену знања и идеја.
· Развијање свијести ученика о потреби континуираног рада на усвајању нових знања.

	Кључни појмови
	Средњи вијек, теологија, културно насљеђе…

	Облици рада
	Фронтални, групни

	Наставне методе
	Монолошка, дијалошка, рад на тексту

	Наставна средства
	Табла, креда, пројектор

	Мјесто извођења наставе
	Учионица

	Корелација
	Историја, теологија.

	Литература и додатни материјал за наставнике
	· Читанка за други разред средњих стручних школа;

· Текстови из периода „стари вијек“;

· ппт презентација „Књижевност од старог вијека до просвјетитељства“.

	Литература и додатни материјал за ученике
	сајт за српски језик - www.srpskijez.net

	Напомене

	Поред уџбеника и основних текстова, настојим да прикажем ученицима ппт презентацију, да им кроз илустрацију одређених битних сегмената из сваког књижевног периода, документујем и објасним све што би требало да виде.




ТОК ЧАСА 
	Уводни дио часа
(5 минута)
	Ученици се упућују на то да ће се на овом часу бавити усвајањем знања из књижевности средњег вијека и да ће се упознати са средњовјековним друштвеним, економским и идеолошким уређењем јужнословенских народа и држава.


	Главни дио часа
(35 минута)


	   Стара српска књижевност обухвата дјела српске оригиналне и преводилачке књижевности настала у периоду од почетака српске писмености у 9. веку до преовлађивања барока у српској књижевности у 17. веку. Развој српске књижевности почео је у 10. веку углавном преводилачким радом са грчког језика преко кога су прихваћени различити сакрални текстови хришћанске вјере. Самостално стваралаштво у српској књижевности почиње књижевним стваралаштвом Светог Саве да би се у каснијим вековима формирала под различитим књижевним и ванкњижевним утицајима (литургијска реформа с почетка 14. века, исихастичка духовност, Косовска битка и слично). Српска књижевност се уклапала у византијску поетику што значи да је од ње преузела систем жанрова и идеологију књижевног дјеловања, али је и поред тога остварила високе домете умјетничког стварања. Због политичких и друштвених околности у којима је живио српски народ, стара српска књижевност је трајала све до 17. вијека уз постепено преовлађивање барокних елемента у српској књижевности.

Првобитна словенска књижевност имала је, прије свега, мисионарску намјену и као таква морала се прилагодити српској језичкој средини. Словенска књига се тако кретала кроз низ скрипторија од Охрида до српских земаља, у којима је попримала српске језичке особине. Подручје, сјеверно од Скопља, ван територије првобитне српске државе, било је зона њеног преношења у којој се остваривао стални додир српске средине старословенском књигом. Из овог раног периода сачувано је изузетно мало рукописног материјала. Сматра се да је већина књига уништена у периоду византијске реокупације Балкана када је дошло до хеленизације словенске цркве. Из посљедњих година 12. вијека са подручја српских земаља сачувана су два ћирилска рукописа српске редакције: Мирослављево јеванђеље, писано око 1185. године и Вуканово јеванђеље из 1197—1199. године. И поред оскудног рукописног материјала, није било прекида у континуитету старословенске и старосрпске књижевности. Преведена и оригинална старословенска књижевност, углавном из 10. и 11. века, чинила је основу старе српске књижевности. То су, прије свега, библијски текстови у различитим изборима (апракоси, перимејници, четворојеванђеља, псалтири, апостоли), литургијска књижевност, преко које је српска књижевност усвојила све византијске пјесничке жанрове у којима је добила оквир за сопствено стварање, хагиографска, пенегиричка и светоотачка књижевност. Српска књижевност је, у овом периоду, примила и значајне полемичке текстове против богумила. Били су присутни и апокрифни текстови углавном на тему библијског предања.
Први српски књижевник ове епохе и први оригинални српски књижевник био је  Свети Сава. Мотив ове књижевне дјелатности било је успостављање српских православних култова. Прва Савина дјела била су црквеноправног, некњижевног карактера (Карејски и Хиландарски типик). Свој књижевни таленат Сава је показао у својим пјесничким и житијним саставима. У Хиландарском типику налази се кратко житије Симеона Немање, које се у свом казивању ограничава само на Симеонов долазак у Свету Гору и сажето казивање о његовој смрти. Житије је настало убрзо након Симеонове смрти (1199. или 1200. године) и представља кратку житијну биљешку, којом се фиксира дан спомена светитеља. У уводу Студеничког типика из 1208. године пише развијено Житије светог Симеона као ктиторско житије оснивача Студенице. У свом дјелу Сава се концентрише на мотив одрицања у Симеоновом животу. Сава пише житије као очевидац и пратилац, једноставно и без реторичности. Опис Симеонове смрти, из овог Житија, сматра се за најљепше примјере старе спрске књижевности. Сава је написао и Службу светом Симеону по узору на минејску Службу светом Симеону Ступнику. Књижевног карактера је и Савино писмо игуману Спиридону, послато са једног од Савиних путовања у Свету земљу. Други писац, из ове епохе, Стефан Првовенчани, син је Стефана Немање. Двије његове повеље Мљетска (између 1195. и 1200) и Друга хиландарска (1200—1202) садрже поетске елементе у аренги. Написао је и опширно Житије светог Симеона 1216. године. То је, по типу, византијско опширно житије са свим елементима византијске хагиографије. То је владарско житије, у коме Немањина владарска дјела, у теолошком тумачењу заузимају централно мјесто. Пролошко житије светог Симеона настало је вјероватно између 1227. и 1233. као дјело непознатог студеничког монаха. У вези са култом светог Симеона је и Хиландарски запис о смрти светог Симеона  сачуван у кратком Житију светог Саве.

Култни текстови српских светитеља настајали су у оквиру извијесних књижевних кругова (студенички, жички, милешевски, хиландарски) да би потом ти текстови вршили међусобан утицај. Култни текстови о светом Сави у 13. веку настајали су у Хиландару и Милешеви.  Житије светог Саве имало је сложен пут развоја. У Хиландару је настало Хиландарско житије светог Саве сачувано у Кратком житију настало вјероватно непосредно након Савине смрти. Текст је интерполиран у Милешеви, гдје је додат дио О преносу моштију светог Саве (Милешевска транслација) и са Записом о смрти светог Симеона  је образовало Кратко житије светог Саве настало око 1240. године. Сва ова дјела ушла су у генезу Доментијановог Житија светог Саве. Доментијан је саставио нове житијне текстове о двојици првих светитеља из династије Немањића — Симеону и Сави. Доментијан је био хиландарски јеромонах и духовник, а његово књижевно стваралаштво припада искључиво хагиографском жанру.

Током грађанског рата између Стефана Немањића и Вукана Србија је била тешко опустошена. О посљедицама тих пустошења свједочи Доментијан:

[…] После њих дође други иноплеменик звани глад, гори од преминулих, и сатвори свој плен већи од првог, никако не волећи род наш—без стреле стрељајући, без копља бодући, без мача секући, без палице убијајући и просто рећи без ногу гонећи, без руку хватајући, без икаков оружја ходећи и толика тела полажући мртва […] Због грехова наших ни гробари их не могаху покопати, само их у житне рупе једва смештаху.
— наведено према: Доментијан изабрао Васко Попа приредио Ђорђе Трифуновић, Београд 1963, 91.

Доментијанова житија грађена су узвишеним реторичним стилом са бројним библијским и патристичким реминисценцијама. Као основ за писање, Житија светог Саве ,Доментијану је послужило кратко житије, непосредна сазнања која је имао као Савин ученик, још увек живо предање о Сави као и можда још неки непознати писани извор. Житије је написао 1243. или 1254. године у Карејској испосници по жељи краља Уроша I. Доста касније, по налогу истог владара, Доментијан је написао Житије светог Симеона, а као књижевни извор користио је своје раније дјело, књижевно дјело Стефана Првовенчаног као и Слово о закону и благодати митрополита Илариона Кијевског. Оба Домантијанова житија имају исте стилске одлике, а обједињена су и истовјетним идеолошким настојањима да буду житија зачетника српске средњовековне духовности. Житијној књижевности о светом Сави припада и пролошко житије светог Саве, чији аутор није познат. Старија редакција овог житија настала је убрзо након Савине смрти и имала је удјела у формирању Савиног култа. Друга група култних текстова, који се односе на светог Саву била је служба светом Сави, која је имала сложени развојни пут у оквиру милешевског књижевног круга. Крајем 13. и почетком 14. вијека ова служба била је замијењена потпуно новом, хиландарском, Теодосијевом службом. Сви текстови, који су улазили у оквир службе светом Сави, ослањали су се на строге каноне византијског литургијског стваралаштва, али је у њима био присутан однос према светом Сави као према свом светитељу и свест о Сави као заштитнику отачаства.

 Учењем о средњовјековном књижевном дјеловању треба да приближимо рад свих писаца, који су у оквиру тог периода оставили снажан утицај на потоње стваралашто утирући тиме пут и неким новим књижевним жанровима, каква је- поезија у прози, акростих итд…

	Завршни дио часа
(5 минута)


	Понављање и акцентовање најзначајнијих философских и теолошких дјеловања у средњовјековном књижевном раду, записивање и упућивање на сљедеће теме, а то, прије свега, житије, Посвета кнезу Лазару, Слово љубве…


ИЗГЛЕД ТАБЛЕ
	
СРЕДЊОВЈЕКОВНА КЊИЖЕВНОСТ-ГЛАВНА ОБИЉЕЖЈА
· првобитна српска књижевност
· први књижевни облици (житије, биографије…)
· први српски писци

· Свети Сава и његов значај

